หั่นงบแจกรางวัลบล.
บังคับไม่เกิน2%ของค่าคอมม์ห้ามจับสลากเริ่ม1ม.ค.2556
30 พ.ย. 2555

บังคับไม่เกิน2%ของค่าคอมม์ห้ามจับสลากเริ่ม1ม.ค.2556
สมาคม บล.ออกประกาศคุมงบจัดกิจกรรมการตลาดของโบรกเกอร์ไม่เกิน 2% จากเดิม 5% ห้ามจับสลากหรือชิงโชค
นางภัทธีรา ดิลกรุ่งธีระภพ นายกสมาคมบริษัทหลักทรัพย์ไทย (สมาคม บล.) เปิดเผยว่า สมาคมได้ออกประกาศกำหนดแนวทางในการจัดกิจกรรมส่งเสริมการขายของบริษัทสมาชิก (โบรกเกอร์) ฉบับใหม่ เพื่อให้บริษัทสมาชิกมีความคล่องตัวในการดำเนินกิจกรรมส่งเสริมการขายภายใต้กรอบของการประกอบธุรกิจที่เหมาะสม
สมาคมกำหนดให้มูลค่าของรางวัลรวมในการจัดกิจกรรมของบริษัทไม่เกิน 2% ของค่านายหน้าซื้อขายหลักทรัพย์ทั้งบริษัท (คอมมิชชัน) ของปีที่ผ่านมา จากเดิมกำหนดไว้ที่ไม่เกิน 5%
ขณะที่มูลค่าของรางวัลสำหรับลูกค้าแต่ละรายต้องมีมูลค่าไม่เกิน 1,000 บาท หรือไม่เกิน 2% ของค่าคอมมิชชันที่ได้รับจากลูกค้ารายนั้น แล้วแต่มูลค่าใดจะสูงกว่า และการให้ของรางวัลต้องมิได้เป็นการตอบแทนให้ลูกค้ารายใดรายหนึ่งโดยเฉพาะเจาะจง ส่วนของรางวัลที่ให้ต้องไม่อยู่ในรูปของเงินสด เช็คธนาคารและทองคำ
นอกจากนี้ ห้ามทำกิจกรรมส่งเสริมการขายในลักษณะจับสลากหรือชิงโชค และเมื่อเสร็จสิ้นการจัดกิจกรรมส่งเสริมการขายให้โบรกเกอร์รายงานผลมายังสมาคมภายใน 15 วันทำการ และการจัดกิจกรรมส่งเสริมการขายต่อเนื่องให้รายงานทุก 6 เดือน
“ประกาศฉบับนี้ได้รับความเห็นชอบจากสำนักงานคณะกรรมการกำกับหลักทรัพย์และตลาดหลักทรัพย์ (ก.ล.ต.) และตลาดหลักทรัพย์แห่งประเทศไทย (ตลท.) แล้ว โดยให้มีผลบังคับใช้ตั้งแต่วันที่ 1 ม.ค.ปีหน้าเป็นต้นไป” นางภัทธีรา เปิดเผย
ขณะเดียวกันสมาคมได้ออกประกาศเกี่ยวกับหลักเกณฑ์และจรรยาบรรณในการประกอบธุรกิจหลักทรัพย์ของบริษัทสมาชิกเพิ่มเติม เพื่อให้การปฏิบัติงานของสมาชิกดำเนินไปอย่างต่อเนื่องและเป็นประโยชน์ร่วมกัน 
ทั้งนี้ ประกาศดังกล่าวกำหนดการคิดอัตราดอกเบี้ยเงินกู้สำหรับบัญชีเงินกู้ยืมเพื่อซื้อขายหลักทรัพย์ (เครดิตบาลานซ์) ไม่ต่ำกว่าค่าเฉลี่ยของอัตราดอกเบี้ยลูกค้าชั้นดี (MOR) ของธนาคาร 4 แห่ง คือ ธนาคารกรุงเทพ กรุงไทย กสิกรไทยและไทยพาณิชย์ ณ วันทำการสุดท้ายของเดือนก่อนหน้าลบ 2% ส่วนดอกเบี้ยรับของลูกค้าต้องไม่เกินต้นทุนเงินฝากของบริษัท
ขณะเดียวกันห้ามสมาชิกออกค่าใช้จ่ายที่ไม่สมควรหรือเกินสมควรให้แก่ลูกค้า เช่น การติดตั้งให้ยืมหรือให้เช่าอุปกรณ์สื่อสารระบบบริการข้อมูล รวมทั้งออกค่าใช้จ่ายรายเดือนหรือค่าใช้จ่ายในการติดตั้งและต่อเชื่อมสายให้ลูกค้า หากบริษัทเป็นผู้ทำสัญญากับผู้ให้บริการ บริษัทต้องเรียกเก็บค่าใช้จ่ายจากข้อมูลที่ลูกค้าใช้งาน บล.ต้องมีระบบแบ่งแยกเน็ตเวิร์กการใช้งานระบบอินเทอร์เน็ต เพื่อป้องกันไม่ให้ผู้แนะนำการลงทุนส่งคำสั่งซื้อขายหลักทรัพย์ผ่านระบบอินเทอร์เน็ตแทนลูกค้า 
นอกจากนี้ สมาชิกต้องมีระบบควบคุมและสอบทานการจ่ายผลตอบแทนให้กับผู้แนะนำการลงทุน ผู้จัดการสาขา และหัวหน้าทีมการตลาด ให้เป็นไปตามประกาศของสมาคม และโบรกเกอร์แต่ละแห่งต้องจัดให้มีนักวิเคราะห์ปัจจัยพื้นฐานไม่ต่ำกว่า 4 คน โดยให้มีผลบังคับใช้ตั้งแต่วันที่ 1 ม.ค.ปีหน้าเป็นต้นไป